1.EVROPSKA MEJNA IN OBALNA STRAŽA – VZPOSTAVITEV OKREPLJENE ZAŠČITE ZUNANJIH MEJA

Zaščita zunanjih meja Evropske unije, tudi preko evropske mejne in obalne straže, je eden ključnih stebrov celovite evropske migracijske politike, s katero Evropska unija obravnava kratko-, srednje- in dolgoročne potrebe, opredeljene v evropski agendi o migracijah.

Evropska mejna in obalna straža sledi konceptu in načelom integriranega upravljanja meja ter v duhu deljene odgovornosti združuje zanesljivo evropsko agencijo za meje z organi mejnih straž držav članic, vključno z obalnimi stražami v obsegu, v katerem izvajajo naloge, povezane z nadzorom meja. Glavna vloga in pristojnost držav članic pri krepitvi nadzora na zunanjih mejah, in sicer na podlagi njihovih obstoječih zmogljivosti z več kot 100 000 uradniki mejne in obalne straže, je bistvenega pomena za doseganje tega cilja.

Začetek opravljanja dejavnosti in uporabe orodij evropske mejne in obalne straže v začetku januarja – samo tri mesece po začetku veljavnosti nove uredbe – obljublja dodatna jamstva za krepitev upravljanja in varnosti zunanjih meja EU.

To poročilo vsebuje pregled napredka, doseženega v treh mesecih na področjih, ki so bila določena, in opredeljuje prihodnje korake za zagotavljanje, da bo evropska mejna in obalna straža postala v celoti operativna in opremljena. S tem se bodo Evropska unija in njene države članice lahko hitro in učinkovito odzvale na izzive v zvezi z migracijami na zunanjih mejah. To poročilo je prvo v vrsti rednih poročil, ki bodo prispevala k uporabi ustreznih orodij in odzivov za veliko boljšo zaščito zunanjih meja.

Zaščita zunanjih meja je predpogoj za normalno delovanje schengenskega območja brez notranjih meja. Skupne naložbe in sodelovanje pri zagotavljanju, da postane evropska mejna in obalna straža v celoti operativna v najkrajšem možnem času so konkreten izraz zavezanosti držav članic k delitvi odgovornosti in izkazovanju solidarnosti v skupnem interesu.

2.NADALJNJA POVEČANA OPERATIVNA PODPORA DRŽAVAM ČLANICAM NA PRVI ČRTI

Evropska mejna in obalna straža na osnovi zmogljivosti in virov agencije Frontex državam članicam na prvi črti pri upravljanju meja še naprej zagotavlja zahtevano podporo na terenu. To opravlja v obliki rednih skupnih operacij na različnih odsekih zunanjih meja EU (to so skupne operacije Triton v osrednjem Sredozemlju, Poseidon v Grčiji ter prožne dejavnosti in kontaktne točke v zvezi z zahodnobalkansko potjo) in s spodbujanjem vračanja v državah članicah.

Agencija na podlagi obstoječih sestav skupin in tehnične opreme evropske mejne in obalne straže zagotavlja največjo operativno podporo v državah članicah na prvi črti doslej. V rednih skupnih operacijah agencije na zunanjih mejah držav članic na prvi črti je trenutno napotenih več kot 1550 članov EMOS, da bi se okrepile pristojne nacionalne mejne straže. To na primer pomeni, da se število uradnikov, napotenih v Grčijo, prišteje številu približno 10 000 grških uradnikov mejne in obalne straže. Tem skupinam je v pomoč 24 čolnov in plovil, 6 zrakoplovov in helikopterjev, več kot 80 patruljnih avtomobilov in 13 vozil, opremljenih s termovizijskimi kamerami.

Te skupne napotitve predstavljajo največje združevanje virov držav članic EU v civilnih misijah, ki dopolnjujejo nacionalne mejne straže, ki jih napoti odgovorna država članica:

760 uradnikov, napotenih v Grčijo, vključno s strokovnjaki, napotenimi na grško-turške kopenske meje in na egejske otoke, kjer pomagajo pri nadzoru meja, izvajanje pristopa žariščnih točk ter izjave EU in Turčije (v letu 2016 je agencija pomagala Grčiji pri ponovnem sprejemu 908 migrantov v Turčijo);

600 uradnikov, napotenih v Italijo in v okviru skupnih operacij v osrednjem Sredozemlju, vključno s člani posadke na napotenih prevoznih sredstvih in strokovnjaki za pomoč pri izvajanju pristopa žariščnih točk;

130 uradnikov, napotenih v Bolgarijo v pomoč pri nadzoru nad kopenskimi mejami, tudi z namenom preprečevanja nedovoljenega sekundarnega gibanja;

približno 70 uradnikov je trenutno napotenih v drugih državah članicah za pomoč pri upravljanju meja na Zahodnem Balkanu.

Poleg tega trenutno potekajo priprave z Grčijo glede napotitve skupin evropske mejne in obalne straže na kopensko mejo z nekdanjo jugoslovansko republiko Makedonijo in Albanijo v prizadevanjih za okrepitev nadzora na mejah in preprečevanje nedovoljenega sekundarnega gibanja ter za nadaljnjo okrepitev odziva EU na izzive na zahodnobalkanski poti. Operacija se bo predvidoma začela v začetku februarja.

Kljub tem napotitvam se tekoče operacije nenehno soočajo s pomanjkljivostmi, tako z vidika človeških virov kot tehnične opreme. Te pomanjkljivosti je treba odpraviti, da bi si zagotovili veliko boljšo zaščito na zunanjih mejah.

Naslednji koraki:

Države članice bi morale

zagotoviti, da so dogovorjeni viri evropski mejni in obalni straži vedno na voljo za tekoče operacije ter obvezne sestave;